איל וולדמן

איל וַולדמן<ref>נהגה Valdman, לפי פתח דבריו ב[https://youtu.be/UYLtN96E-WU?si=e2crxqmuLGg7J9ed סרטון הזה].</ref> (נולד ב-16 ביולי 1960) הוא מהנדס חשמל, יזם ואיש עסקים ישראלי. המייסד של חברת מלאנוקס, אשר נמכרה לענקית הטכנולוגיה Nvidia בסכום של למעלה מ-7 מיליארד דולר בשנת 2020. חתן פרס ישראל ליזמות וחדשנות טכנולוגית לשנת ה'תשפ"ד (2024).

כיום וולדמן מכהן כיו"ר וולדו הולדינגס, חברת השקעות פרטית בבעלותו. בנוסף הוא חבר דירקטוריון בחברת השבבים פליופס, ובעבר כיהן בדירקטוריון צ'ק פוינט.

==קורות חיים==
וולדמן נולד וגדל בשכונת נווה שאנן בירושלים, למרים, דוקטור לכימיה, ואב כלכלן. בגיל ארבע התגרשו הוריו ואמו גידלה אותו לבד. בילדותו גרו שנה וחצי בסקוטלנד, במסגרת הפוסט-דוקטורט של אמו. למד במגמה ביולוגית בתיכון בויאר והתגייס בשנת 1978 לגדוד גדעון בחטיבת גולני. לאחר מלחמת לבנון הראשונה השתחרר מצה"ל בדרגת רב-סרן. בעל תואר ראשון במדעי המחשב ותואר שני בהנדסת חשמל מהטכניון. לאחר לימודיו עבד בחברת אלביט בתפקיד מהנדס תוכנה. במסגרת זו עסק בפיתוח התוכנה למטוס הקרב הישראלי "לביא". בשנים 1989–1993 עבד בחברת אינטל כמנהל צוות ובין היתר עסק במיקרו-ארכיטקטורה.

===גלילאו===
בשנת 1993 נמנה עם מייסדי חברת גלילאו טכנולוגיות, שפיתחה שבבים לרשתות תקשורת, והיה לסגן נשיא ההנדסה. ב-1997 הונפקה גלילאו בנאסד"ק ושנה לאחר מכן עבר וולדמן לארצות הברית. בפברואר 1999 עזב וולדמן את החברה. בשנת 2001, לאחר פרישתו, התמזגה גליליאו עם חברת השבבים האמריקנית מארוול טכנולוגיות תמורת 2.7 מיליארד דולר.

===מלאנוקס===

בשנת 1999 הקים, יחד עם מיכאל כגן, רוני אשורי ושי כהן, את חברת מלאנוקס, וכיהן כיו"ר, נשיא ומנכ"ל מלאנוקס כ-21 שנה. מלאנוקס עסקה בפיתוח וייצור של מוצרים ורכיבים אלקטרוניים למערכות תקשורת מהירות בטכנולוגיות InfiniBand ואתרנט ונחשבה לאחת מחברות ההיטק המצליחות בישראל. בשנת 2007 מלאנוקס יצאה להנפקה בנאסד"ק. מטה החברה שוכן ביקנעם ורוב פעילותה בישראל מנוהל שם.

ב-11 במרץ 2019 הוסכם על מכירת החברה לחברת Nvidia בסכום של למעלה מ-7 מיליארד דולר, והעסקה הושלמה באפריל 2020.

====שילוב עובדים פלסטינים====
משנת 2013 העסיקה חברת מלאנוקס כ-200 עובדים פלסטינים בערים רמאללה, רוואבי, שכם, חברון ועזה, בתנאים זהים ליתר עובדי מלאנוקס בכללם קבלת מניות וזכויות נוספות.

בנוסף, סייע וולדמן בגיוס תרומה של מאות אלפי דולרים לבית חולים שדה בעזה שמנוהל על ידי האמריקאים בשנת 2019.

===פעילות פוליטית===
וולדמן היה שותף להובלה ולמימון של המחאה נגד ממשלת נתניהו ב-2020 ושל מחאת ההייטק נגד הרפורמה המשפטית ב-2023. במאי 2024 ערב קבלת פרס ישראל אמר בריאיון כי המדינה הולכת ומידרדרת וכי היא נשלטת בידי קיצונים ימניים משיחיים המסנדלים את הממשלה מלקבל את ההחלטות הנכונות. הוא הביע תקווה כי הכנסת תתפזר במהרה.

==הוקרה==
בשנת 2012 נבחר ל"איש השנה" על ידי העיתונים הכלכליים "גלובס" ו"פורבס ישראל".

בשנת 2016 הוענק לו תואר דוקטור לשם כבוד מהטכניון.

בשנת 2018 נבחר כ"מוביל תעשייה עולמי" בכנס התעשייה ChipEx2018.

ב-2024 קיבל את פרס ישראל ליזמות. אחרי הכרזת ועדת הפרס לפיה וולדמן הוא הזוכה,<ref></ref> שר החינוך יואב קיש הכריז על ביטול הפרסים באותה השנה, והענקת פרסים בתחומי "תקומה: גבורה אזרחית וערבות הדדית", במהלך שרבים סברו שנועד לסכל את זכיית וולדמן, בשל עמדותיו הפוליטיות ופעילותו במחאות כנגד נתניהו. לאחר סערה ציבורית ועתירה לבג"ץ,<ref></ref> החלטת השר בוטלה, וב-28 במרץ 2024 הוכרז וולדמן רשמית כחתן פרס ישראל ליזמות וחדשנות טכנולוגית.

==חיים אישיים==
וולדמן היה נשוי לאלה וולדמן במשך למעלה מ-20 שנה. לזוג נולדו שלושה ילדים. בתם דניאל וולדמן ובן זוגה נעם שי נרצחו בטבח במסיבת הטבע ליד רעים ב-7 באוקטובר 2023.

לאחר הגירושים וולדמן ניהל מערכת יחסים עם שלומית פן. לאחר פרידתם התנהל מאבק משפטי במשך מספר שנים, ותלונות הדדיות שלהם נסגרו בעילה של חוסר אשמה.

==קישורים חיצוניים==

* 
* חן אידן, [https://www.geektime.co.il/geek-on-one-eyal-waldman-mellanox גיק-על-אחד: איל וולדמן, CEO ומייסד Mellanox], 12 בספטמבר 2011
* 
* 
* 
* 
* 
* 
* 
* 
* 
* 
* [https://www.youtube.com/watch?v=Jog79SUUUlw איל וולדמן: "מלאנוקס ממשיכה לגדול והמומנטום הוא מאוד חזק"], בערוץ YouTube של ביזפורטל
* [https://www.youtube.com/watch?v=cs1oM8G2Gu8 אייל וולדמן נשיא ומנכ"ל Mellanox Technologies], בערוץ YouTube של פורום CFO
* 
* 
* [https://youtu.be/3rImilOI47U אייל וולדמן בשיחה עם] נתנאל סמריק, ב[https://www.youtube.com/@GLZradio ערוץ גל"ץ], אוגוסט 2022
* 
* 
* 
==הערות שוליים==

קטגוריה:בוגרי תיכון בויאר
קטגוריה:בוגרי הטכניון - מכון טכנולוגי לישראל
קטגוריה:אנשי עסקים ישראלים
קטגוריה:יזמי היי-טק ישראלים
קטגוריה:מייסדי חברות טכנולוגיה ישראלים
קטגוריה:מקבלי תואר דוקטור לשם כבוד מהטכניון
קטגוריה:מיליארדרים ישראלים
קטגוריה:מהנדסי חשמל ישראלים
קטגוריה:מהנדסי תוכנה ישראלים
קטגוריה:מנכ"לים ישראלים
קטגוריה:חיילי חטיבת גולני
קטגוריה:זוכי פרס ישראל לשנת 2024
קטגוריה:זוכי פרס ישראל ליזמות וחדשנות
קטגוריה:אבות שכולים: נפגעי פעולות האיבה
קטגוריה:ישראלים שנולדו ב-1960